Filiala locală a ALDE s-a revoltat în momentul în care senatorul Varujan Vosganian a fost trimis să o impună pe Liliana Mincă la conducerea acestei organizații locale. Membrii ALDE i-au amintit lui Vosganian că a fost cercetat de DIICOT pentru subminarea economiei naționale, dar a scăpat prion votul Parlamentului. În plus, lui Mincă i-au reproșat că a trecut prin șase partide în cinci ani.



„Șase partide în patru ani! Șase partide în patru ani!!! Te-ai rostogolit prin toate partidele așa cum arunc eu barabulele în mașină”, i-a spus Dumitru Cordeanu. Mincă a protestat timid, susținând că partidele din care a făcut parte s-au desființat.

Cordeanu a cerut ca Bucureștiul să trimită la Botoșani o altă persoană.

Potrivit presei locale, ședința ALDE la care a fost înscăunată Mincă a fost atât de zgomotoasă încât botoșenenii care treceau pe lângă sediul din Centrul Vechi puteau auzi strigătele.

Decizia conducerii ALDE, care are numărul 69, prin care Mincă a fost numită șefa filialei Botoșani a fost semnată de către co-președinții ALDE Călin Popescu Tăriceanu și Daniel Constantin.

Mincă a fost membră a PC, unde a condus organizaţia de femei a partidului. În decembrie 2011 s-a înscris în UNPR, formaţiune pe care a părăsit-o în octombrie 2012 pentru a candida pentru un fotoliu de deputat din partea PP-DD la alegerile din acelaşi an. În noiembrie 2014, Mincă a părăsit însă PP-DD şi a devenit membru fondator al PND, formaţiune pe care a părăsit-o însă nouă luni mai târziu pentru a reveni în UNPR, unde a primit funcţia de preşedinte al organizaţiei judeţene Botoşani. În martie 2016, Liliana Mincă a plecat din nou din UNPR şi s-a înscris în PSD, partid din care a plecat însă după numai jumătate de an pentru a deveni membru ALDE şi lider a organizaţiei de Botoşani.